Železniska čara Budyšin–Wojerecy

Železniska čara Budyšin–Wojerecy (čo. 6579) bě pódlanska čara w Sakskej, kotraž wjedźeše w Hornjej Łužicy z Budyšina přez Njeswačidło a Rakecy do Wojerec. W lěće 2001 je so železniski wobchad na čarje zastajił.

Twarske dźěła na čarje zahajichu so w awgusće 1889 a 2. decembra 1890 zahaji so prěni wotrězk mjez Budyšinom a Rakecami. Politiskich problemow dla – Wojerecy słušachu tehdy kaž cyły sewjer Hornjeje Łužicy do Pruskeje – a njewěstosćow nastupajo planowanje nowych čarow na pruskej stronje njemóžachu druhu połojcu čary do 1905 twarić započeć. W měrcu 1905 podpisa so statne zrěčenje mjez woběmaj krajomaj, w kotrymž so natwarjenje wotrězka z Rakec do Wojerec wobzamkny. Čara zahaji so dnja 1. oktobra 1908.

W NDRskim času zrealizowa so wot 1959 do 1961 přidatny direktny zwisk mjez Budyšinom a Grodkom wuchodnje Wojerec. Wosobowy wobchad na starym wotrězku přez Kulow so dnja 26. meje 1968 zastaji. Kónc 1973 započachu z wottwarjenjom kolijow.

Po tym wužiwaše wšón wobchad nowu čaru přez Hórnikecy, tež spěšniki mjez Budyšinom a Berlinom.

Dla niskich ličbow pućowacych so wosobowy wobchad na cyłej čarje dnja 30. meje 1999 doskónčnje zastaji. Najwjetši dźěl čary je so mjeztym wottwarił.

 Wobraz 

 Wotkaz 

Budyšin–Wojerecy